Michal Truban (sudca)

Michal Truban (* 28. december 1964, Banská Štiavnica) je slovenský sudca a bývalý prokurátor, ktorý od decembra 2024 pôsobí ako predseda Špecializovaného trestného súdu (ŠTS). Predtým pôsobil vo funkcii predsedu ŠTS v rokoch 20152020 a v rokoch 20072009 bol predsedom Špeciálneho súdu, ktorý bol predchodcom ŠTS až do jeho zrušenia na základe nálezu Ústavného súdu Slovenskej republiky (ÚS SR). V roku 2019 Truban nkandidoval na sudcu ÚS SR.

 Životopis 
 Štúdium a pôsobenie na prokuratúre 
Po absolvovaní gymnázia v Banskej Štiavnici (1987) vyštudoval Právnickú fakultu Univerzity Pavla Jozefa Šafárika v Košiciach. 1. augusta 1987 sa stal právnym čakateľom na Okresnej prokuratúre v Banskej Bystrici. Od 1. júla 1990 bol vyšetrovateľom na tejto prokuratúre a od 1. januára 1992 prokurátorom so zameraním na všeobecnú a násilnú kriminalitu.

 Sudcovské pôsobenie 
28. marca 1996 bol vymenovaný za sudcu Okresného súdu v Banskej Bystrici. Na trestnom úseku tohto súdu pracoval až do vymenovania za sudcu Krajského súdu v Banskej Bystrici k 1. augustu 2008. Tam začal pracoval na agende špeciálneho súdu, ktorú do vytvorenia Špeciálneho súdu „vykonávali poverení sudcovia Krajského súdu v Banskej Bystrici“.

Od 1. januára 2006 bol sudcom Špeciálneho súdu v Pezinku, pracoviska Banská Bystrica. Minister spravodlivosti Štefan Harabin vo februári 2007 vymenoval Trubana za predsedu Špeciálneho súdu s účinnosťou od 1. apríla 2007 aj keď výberové konanie vyhral dovtedajší predseda Igor Králik. Túto funkciu zastával do 30. júna 2009, pričom samotný Špeciálny súd zanikol 17. júla 2009 vydaním nálezu ÚS SR z 20. mája 2009 v Zbierke zákonov SR (ako č. 290/2009 Z. z.).

11. júna 2015 ho minister spravodlivosti Tomáš Borec vymenoval za predsedu ŠTS s účinnosťou od 15. novembra 2015. Túto funkciu vykonával do 7. augusta 2020, kedy ho vystriedal Ján Hrubala. Ako predseda ŠTS Truban ustanovil iba štyroch zo 14 sudcov a sudkýň do služby na prípravné konanie, hoci podľa Denníka N mali o tieto služby záujme viacerí z nich.

V apríli 2019 bol Národnou radou SR zvolený za kandidáta na sudcu Ústavného súdu. Na pozíciu ho nominovala  predsedníčka Najvyššieho súdu Daniela Švecová a Slovenská advokátska komora. Prezidentka Zuzana Čaputová ho za sudcu Ústavného súdu nevymenovala.

Trubana sa podľa Petra Tótha snažil ovplyvniť Marian Kočner. Podľa Denníka N Truban údajne nevyhovel prokurátorovi o žiadosť na prehliadku niektorých Kočnerových objektoch. Súhlas dal sudca Ján Hrubala. Pri iných objektoch však prehliadky umožnil. Truban tvrdí, že postupoval podľa zákona a konkrétne žiadosti zo stoviek si nepamätá.

 Pedagogické pôsobenie 
Od 24. februára 2016 je externým pedagógom Justičnej akadémie.

 Spor s Denníkom SME 
Truban je v spore s SME za článok zo septembra 2009 s názvom „Šéfoval súdu, lovil zadarmo“. Článok opisoval ako Truban údajne lovil v revíri politika Milana Kepeňu. Po rozhodnutí krajského súdu sa denník musel sudcovi ospravedlniť, ale ÚS SR rozhodol, že rozhodnutie krajského súdu bolo v rozpore so slobodou slova.

 Osobný život 
Podľa údaja z roku 2007 je zosobášený a má dve deti.

 Referencie 

 Externé odkazy 
 Životopis uchádzača o pozíciu sudcu Ústavného súdu

Kategória:Slovenskí sudcovia
Kategória:Predsedovia Špecializovaného trestného súdu
Kategória:Absolventi Právnickej fakulty Univerzity Pavla Jozefa Šafárika
Kategória:Slovenskí prokurátori
Kategória:Osobnosti z Banskej Štiavnice